|  |  |
| --- | --- |
|  |  |
| **Retningslinjer for vurdering af ”betydelig effekt”.** |  |

# Det ansøgte tilskudsbeløb til et projekt må som udgangspunkt udgøre maksimalt 1,5 gange den vejledende referenceværdi.

Et projekt med et ansøgt beløb på mere end 1,5 gange den vejledende referenceværdi kan dog efter en konkret vurdering anses som tilskudsberettiget, hvis gennemførelsen af indsatsen vil have betydelig effekt i forhold til formålet med vandløbsindsatsen. Da formålet med at gennemføre vandløbsindsatsen er at opnå målopfyldelse i vandområdet, forstås der med betydelig effekt mere end blot at sikre målopfyldelse. Det kan eksempelvist være, at gennemførelsen af projektet restaurerer eller skaber faunapassage til en lang og/eller helt særlig vandløbsstrækning eller tilgodeser nogle helt særlige biologiske eller naturmæssige forhold.

Som udgangspunkt for vurderingen af ”betydelig effekt” tager Miljøstyrelsen blandt andet afsæt i nedenstående forhold:

* Vandområdet indeholder indsatser, der ved gennemførelse sikrer faunapassage til mindst 10 km opstrøms liggende målsatte vandløb.
* Der er tale om det sidste vandområde med indsats i et vandløbssystem, hvor flere indsatser tidligere er gennemført, og hvor gennemførelse af projektet vil sikre målopfyldelse. Vandløbssystemet skal have en længde på mindst 10 km målsatte vandløb ud over længden på det pågældende vandområde, der indgår i ansøgningen.
* Vandområdet vil ved gennemførelse af indsatsen udgøre den eneste potentielle gydestrækning i vandløbssystemet eller åbne op til det eneste gydevandløb/strækning i vandløbssystemet- baseret på de foreliggende oplysninger fra kommunen.
* Vandområdet eller dele af dette ligger i et Natura 2000-område, og indsatsen vil understøtte målopfyldelse (gunstig bevaringsstatus) for et vandløbstilknyttet udpegningsgrundlag for området, eksempelvis snæbel.

Ved projekter, der indebærer væsentlige overskridelser af referenceværdien, skal den betydelige effekt, som følge af gennemførelse af indsatsen, være særlig stor for at kunne opnå tilsagn om tilskud.